Kirsten Normann Andersen (SF), 2023-05-09:
Tak for ordet.
Lad mig først sige, at SF selvfølgelig støtter det her lovforslag.
Det gør vi, fordi det lukker nogle huller i lovgivningen, som vi vidste var huller, allerede da vi indgik en tobaksaftale i den tidligere folketingssamling i 2020.
Allerede dengang vidste vi godt, at der var nogle EU-regler, der forhindrede, at vi ligesom kunne løse problemerne i forhold til andre nikotinprodukter end cigaretter.
Jeg er rigtig glad for, at vi er nået dertil nu, at vi også kan få andre nikotinprodukter omfattet af den her aftale, for det giver ikke mening, at den nuværende lovgivning om tobaksvarer ikke omfatter eksempelvis opvarmede tobaksvarer, og det giver heller ikke mening, at opvarmede tobaksvarer ikke indgår i forbuddet mod markedsføring af tobaksvarer.
Det giver heller ikke mening, at fysiske butikker skal sikre, at aldersgrænser er overholdt, når de sælger alkohol og tobaksprodukter, mens onlinebutikker ikke har været underlagt det her krav.
Derfor er det godt, at vi får udfyldt de her huller med det her lovforslag.
Det er vigtigt, at vi hele tiden er opmærksomme på at få lukket huller i lovgivningen, når vi ser, at der kommer nye nikotinprodukter til.
Senest så vi i DR's Kontant, at et barn på få minutter kunne få fat i såkaldte puffbars både fra en privat sælger på en mørk parkeringsplads og i en kiosk.
Her kunne han i øvrigt også få hjælp til, hvordan man lige anvender de her puffbars.
Det er simpelt hen så forargeligt.
Og det er endnu mere forargeligt, når både smag og udseende tydeligt appellerer til børn.
Nogle af de her tobaksvarer lyser endda op, når man bruger dem.
At det er så let for drengen at få fat i de her puffbars, synes jeg vidner om, at Sikkerhedsstyrelsen også har brug for nogle flere muskler til at stoppe ulovligt salg af både tobak og nikotinprodukter.
Når Socialdemokraternes ordfører eksempelvis fremhæver stigningen i antallet af 15-17-årige, der bruger nikotinprodukter, må jeg jo bare også understrege, at det er ulovligt at sælge produkterne til de 15-17-årige, og det vidner om, at vi også har brug for muskler til at stoppe ulovligt salg.
Det stillede jeg i øvrigt også spørgsmål til erhvervsministeren om allerede i januar, og det har jeg i øvrigt gjort ved flere lejligheder, og jeg har fremsat forskellige beslutningsforslag om det samme.
Der oplyser styrelsen, at man både laver fysiske tilsyn i butikkerne og overvåger hjemmesider og sociale medier.
Så må vi bare konstatere, at det ulovlige salg stadig væk foregår, og det tror jeg ikke den her lovgivning kommer til at ændre synderligt, hvis ikke Sikkerhedsstyrelsen får flere muskler til at udføre deres kontrol.
Alternativt skal vi se på, om vi kan begrænse antallet af salgssteder, sådan at det bliver lettere at overholde lovgivningen i forhold til salg til børn og unge.
Jeg håber selv, at regeringen vil tage yderligere initiativer for at sikre, at den eksisterende lovgivning bliver overholdt, for det gør den ikke i dag, og jeg synes også, at det er berettiget at have en forventning om, at ministeren vil indkalde aftalepartierne bag den aftale, som vi lavede i 2020, til en opfølgning på aftalen, så vi netop også ligesom kan få videreført det gode arbejde, der blev sat i gang dengang i forhold til forebyggelse, når det handler om børn og unge.
Som sagt stemmer SF for, at vi lukker de her huller i lovgivningen en gang for alle, og jeg håber, at der bliver taget nye initiativer i nær fremtid.
Tak for ordet.